Številka: 35409-66/2024-2570-13

Datum: 20. 5. 2024

Ministrstvo za okolje, podnebje in energijo izdaja na podlagi 131.a člena Zakona o urejanju prostora (Uradni list RS, št. [199/21](https://www.uradni-list.si/glasilo-uradni-list-rs/vsebina/2021-01-3971), [18/23](https://www.uradni-list.si/glasilo-uradni-list-rs/vsebina/2023-01-0348) – ZDU-1O, [78/23](https://www.uradni-list.si/glasilo-uradni-list-rs/vsebina/2023-01-2478) – ZUNPEOVE, [95/23](https://www.uradni-list.si/glasilo-uradni-list-rs/vsebina/2023-01-2670) – ZIUOPZP in [23/24](https://www.uradni-list.si/glasilo-uradni-list-rs/vsebina/2024-01-0694)) v upravni zadevi odločanja o potrebnosti izvedbe celovite presoje vplivov plana za obnovo na okolje za plan OPPN za obnovo in odpravo posledic poplav in plazov, ki je potreben zaradi načrtovanja prostorskih ureditev na prizadetem območju industrijske cone BSH hišni aparati d. o. o. v naselju Nazarje, pripravljavcu plana Občini Nazarje, Savinjska cesta 4, 3331 Nazarje, naslednjo

# ODLOČBO

1. V postopku priprave plana OPPN za obnovo in odpravo posledic poplav in plazov, ki je potreben zaradi načrtovanja prostorskih ureditev na prizadetem območju industrijske cone BSH hišni aparati d. o. o. v naselju Nazarje, je treba izvesti celovito presojo vplivov na okolje.
2. V postopku priprave plana OPPN za obnovo in odpravo posledic poplav in plazov, ki je potreben zaradi načrtovanja prostorskih ureditev na prizadetem območju industrijske cone BSH hišni aparati d. o. o. v naselju Nazarje, ni treba izvesti presoje sprejemljivosti vplivov izvedbe plana v naravo na varovana območja.
3. V tem postopku ni bilo stroškov.

# Obrazložitev

Pripravljavka plana, Občina Nazarje, Savinjska cesta 4, 3331 Nazarje (v nadaljevanju stranka), je na Ministrstvo za okolje, podnebje in energijo (v nadaljnjem besedilu ministrstvo) podala vlogo, št. 3503-0001/2024-5, z datumom 5. 4. 2024, prejeto 30. 4. 2024, za izdajo odločbe, po 131.a členu ZUreP-3, o obveznosti izvedbe celovite presoje vplivov na okolje za plan OPPN za obnovo in odpravo posledic poplav in plazov, ki je potreben zaradi načrtovanja prostorskih ureditev na prizadetem območju industrijske cone BSH hišni aparati d. o. o. v naselju Nazarje (v nadaljnjem besedilu OPPN).

Vlogi je bila priložena naslednja dokumentacija:

* Urbanistična zasnova Nazarje – osnutek, št. 3/24, april 2024, Razvojni center PLANIRANJE d. o. o., Celje,
* Vloga Občine Nazarje št. 3503-0001/2024-5, 5. 4. 2024.

Zakona o urejanju prostora (v nadaljnjem besedilu ZUreP-3) v 131.a členu, v 9. odstavku, določa, da ministrstvo, pristojno za celovito presojo vplivov na okolje v 15 dneh po prejemu obvestila o nameri priprave OPPN odloči o tem ali je treba za OPPN za obnovo izvesti celovito presojo vplivov na okolje. Pri tem se ministrstvo predhodno posvetuje tudi z ministrstvi in organizacijami, pristojnimi za področja, na katera bi OPPN za obnovo lahko pomembno vplival. Po določilu drugega odstavka tega člena območja, za katera se lahko sprejme OPPN za obnovo, določi vlada.

Ministrstvo je pregledalo poslano dokumentacijo in ugotovilo, da obravnavani OPPN za obnovo vključuje površine v velikosti 2,79 ha (območje kamor bi se prestavil proizvodni del podjetja BSH hišni aparati d. o. o.), površine v velikosti 1,50 ha (območje kamor bi prestavili proizvodnji del podjetja BSH hišni aparati d. o. o.) in površine v velikosti 4,25 ha (obstoječe območje podjetja BSH hišni aparati d. o. o.). Z obravnavanim planom se namerava spremeniti namenska raba prostora iz kmetijske K1 v zemljišča IG (2,79 ha) ter iz kmetijske K1 (1,346 ha) in gozdne G 0,159 ha v IG.

Ministrstvo je iz uradnih evidenc Atlas voda ugotovilo, da je območje parcel kamor naj bi selili proizvodnjo BSH hišni aparati d. o. o., v srednjem, majhnem in preostalem razredu poplavne nevarnosti, kar je razlog, da bi obravnavani plan lahko pomembneje vplival na okolje. Ministrstvo je prav tako ugotovilo, da obravnavani OPPN lahko kumulativno vpliva na druge plane, predvsem na plane, ki urejajo izvedbo ukrepov na Savinji, kar je razlog, da ministrstvo meni, da je potrebno izvesti celovito presojo vplivov na okolje.

Ministrstvo se je v tem upravnem postopku posvetovalo tudi z ministrstvi in organizacijami pristojnimi za področja, na katera bi OPPN za obnovo lahko pomembno vplival. Zavod RS za varstvo narave je v mnenju št. 3563-0198/2024-3 zapisal, da plan verjetno ne bo pomembneje vplival na varovana območja. Ministrstvo za kulturo je v mnenju št. 35012-51/2024-3340-3 zapisalo, da ni verjetnosti pomembnejših vplivov plana na kulturno dediščino. Zavod za ribištvo Slovenije je v mnenju št. 4201-26/2024-3 zapisal, da celovite presoje vplivov na okolje ni treba izvesti. Ministrstvo za kmetijstvo, gozdarstvo in prehrano je v mnenju št. 3504-31/2024/3 zapisalo, da ni treba izvesti celovite presoje vplivov na okolje, ker bo ministrstvo vplive na kmetijska zemljišča presojalo v postopku priprave OPPN. Ostala ministrstva in organizacije se do izteka zakonsko določenega roka za podajo mnenja niso odzvala, zato je ministrstvo odločalo brez njihovega mnenja.

Ministrstvo je 14. 5. 2024 pozvalo stranko, da se izjasni o dejstvih in okoliščinah, ki so pomembne za odločitev, stranka pa do izdaje odločbe ni navedla novih dejstev.

Pouk o pravnem sredstvu: Zoper to odločbo ni pritožbe, pač pa se lahko sproži upravni spor in sicer z vložitvijo tožbe, ki se vloži v roku 30 dni po vročitvi te odločbe na Upravno sodišče Republike Slovenije, Fajfarjeva 33, Ljubljana. Tožba se lahko vloži pisno pri navedenem sodišču.

Postopek vodil:

Jernej Per dr. Tanja Pucelj Vidović

podsekretar vodja Sektorja za okoljske presoje

Vročiti (elektronsko ZUP):

- Občina Nazarje, Savinjska cesta 4, 3331 Nazarje, [obcina@nazarje.si](mailto:obcina@nazarje.si)